**ZAPISNIK**

**sa izborne sednice Skupštine Rvačkog saveza Beograda održane 29.08. 2020.** **u bašti motela „Romansa“ u Pružatovcu pored Mladenovca, sa početkom u 16,00 časova**

-prisutni su bili sledeći delegati klubova :

Mladen Kecman Radnički Beograd

Marko Perović Crvena zvezda

Edin Karajić Žandarmerija

Aleksandar Gačanović Pobednik

Ivan Blagojević Železničar

Marko Kecman Voždovac

Nenad Pavlović Soko 2016

Marko Ivetić Rabotnički

Vuk Veizović Palilulac

Branislav Jovanović Dorćol

Aleksandar Pitulić LJ.I. Gedža

Vukašin Veizović Teogenis

Danilo Čolić Etna

Pavle Marković Fors

Delegati RK Partizan, RK TENT, RK Beograd, RK Freestyle i RK Nikola Ranković nisu bili prisutni na ovoj sednici.

**S**ednici su prisustvovali i predsednik Skupštine RSB Momir Kecman, Predsednik RSB Dalibor Perović, Radojka Milenković- sekretar LJ.I. Gedža, Ljubiša Stošković, Svetlana i Nikica Pavlica, Petar Kostić i Stanko Bogdan, tehnički sekretar RSB.

Predsednik Skupštine RSB, Momir Kecman, vodio je sednicu za koju je bio predviđen sledeći

**D N E V N I   R E D**

1.       Izbor radnih tela

1.1.         izbor tri člana radnog Predsedništva

1.2.         izbor tri člana Verifikacione komisije

1.3.         izbor zapisničara

2.       Verifikacija članova Skupštine

3. Usvajanje Dnevnog reda

4.       Usvajanje zapisnika sa prethodne sedice Skupštine

5.       Izveštaj o radu između dve izborne sednice Skupštine

6.       Razrešenje dosadašnjijh organa upravljanja Saveza (Predsednika

Saveza, članova UO, Nadzornog odbora i Predsednika Skupštine)

1. Izbor organa upravljanja Savezom

7.1.        Izbor Predsednika Skupštine Saveza

7.2. Izbor Predsednika Saveza

 7.3. Izbor pet članova Izvršnog odbora koje neposredno bira Skupština

* 1. Verifikacija Potrpredsednika i još dva člana Upravnog odbora koje bira predsednik UO
  2. Izbor članova Nadzornog odbora
  3. Izbor Disciplinskog sudije

8.     Donošenje odluke o prenameni budžetskih sredstava u skladu sa postojećem zdravstvenom situacijom

9.   Razno

**Pod tačkom 1** Dnevnog reda izabrana su radna tela Skupštine:

U radno predsedništvo jednoglasno su izabrani Momir Kecman, Aleksandar Pitulić i Dalibor Perović.

Za verifikacionu komisiju jednoglasno su izabrani Mladen Kecman, Aleksandar Gačanović i Edin Karajić.

Za zapisničara je jednoglasno izabran Stanko Bogdan.

**Pod tačkom 2** Dnevnog reda, pre samog izveštaja Verifikacione komisije, Predsednik Skupštine je obavestio prisutne o službenoj belešci dostavljenoj od strane Tehničkog sekretara neposredno pred početak sednice, a vezano za email koji je RK Freestyle uputio Rvačkom savezu Beograda istog dana u 13:17h,

manje od tri sata pred početak sednice. Ovim dopisom, potpisanim kao R.K. FREESTYLE, najavljuje se izostanak delegata ovog kluba sa izborne sednice,te se povlači kandidatura Aleksandra Maksimovića za predsednika RSB, koji je dan ranije lično povukao svoju kandidaturu iz privatnih razloga i o tome zvanično obavestio kancelariju RSB. Kao najvažniju stavku iz ovog dopisa, međutm, Predsednik Skupštine je naveo skretanje pažnje na potrebu revidiranja broja glasova na ovoj Skupštini. Budući da je ovo druga ovogodišnja sednica (prva je održana 29.01.), u prvobitnoj verziji materijala dostavljen je broj glasova zasnovan na nastupima klubova u 2020. godini. Međutim, kako RK Freestyle pravilno ukazuje, broj glasova za celu godinu se određuje na osnovu broja nastupa u prethodnoj godini, odnosno broj glasova na obe sednice treba da je nepromenjen. Predsednik Skupštine je prihvatio ovu sugestiju i dao je Skupštini na verifikaciju korigovan broj glasova za ovu sednicu, čime ukupan broj glasova iznosi 22 kao na januarskoj sednici, a ne 23 kako je glasilo prvobitno obaveštenje:

**Naziv kluba Broj glasova**

Partizan …………………………………………….. 3

Radnički .…………………………………………….. 2

LJ. I . Gedža .………………………..………….. 2

Crvena zvezda ……………………………………….. 1

TENT .…………………………………………….. 1

Železničar .………………………..……………….. 1

Palilulac .………………………..……………….. 1

Dorćol .………………………..……………….. 1

Rabotnički .………………………..……………….. 1

Soko 2016 ………..………………..……………….. 1

Freestyle ………..………………..……………….. 1

Beograd ………..………………..……………….. 1

Voždovac ……………………………………………… 1

Pobednik ………..………………..……………….. 1

Žandarmerija …………..………..……………….. 1

Etna ………..………………..……………….. 1

Fors ………..………………..……………….. 1

Nikola Ranković …………………………………… (pridruženi član) \*

Theogenes ………..………………..……………….. (pridruženi član) \*

\*Pridruženi članovi imaju ukupno 1 glas u Skupštini RSB.

Skupština je jednoglasno verifikovala korekciju broja glasova na ovoj sednici Skupštine.

Verifikaciona komisija je zatim obavestila prisutne o postojanju kvoruma od četrnaest prisutnih delegata klubova RSB (od ukupno devetnaest), koji zajedno imaju šesnaest od ukupno 22 glasa u Skupštini RSB. Što se tiče ostatka dopisa RK Freestyle, za koji pošiljaoc zahteva da bude pročitan na sednici i uđe u zapisnik, u njemu se zahteva odlaganje Skupštine, kako se navodi, zbog povrede Statuta i povrede procedure izbora Predsednika RSB.

**Pod tačkom 3** Predsednik Skupštine predložio je i stavio na glasanje dopunu postojećeg Dnevnog reda tačkom „Izmene i dopune Statuta RSB“, o kojoj bi se odlučivalo pod tačkom 6. Dnevnog reda, dok tačka 6 iz prvobitne verzije postaje postaje tačka 7 i tako redom. Konačna verzija Dnevnog reda stavljena na glasanje je dakle:

**D N E V N I   R E D**

1.       Izbor radnih tela

1.1.         izbor tri člana radnog Predsedništva

1.2.         izbor tri člana Verifikacione komisije

1.3.         izbor zapisničara

2.       Verifikacija članova Skupštine

3. Usvajanje Dnevnog reda

4.       Usvajanje zapisnika sa prethodne sedice Skupštine

5.       Izveštaj o radu između dve izborne sednice Skupštine

6. Izmene i dopune Statuta RSB

7.    Razrešenje dosadašnjijh organa upravljanja Saveza (Predsednika

Saveza, članova UO, Nadzornog odbora i Predsednika Skupštine)

1. Izbor organa upravljanja Savezom

8.1.        Izbor Predsednika Skupštine Saveza

8.2. Izbor Predsednika Saveza

 8.3. Izbor pet članova Izvršnog odbora koje neposredno bira Skupština

* 1. Verifikacija dva Potpredsednika i još jednog člana Upravnog odbora koje bira predsednik UO
  2. Izbor članova Nadzornog odbora
  3. Izbor Disciplinskog sudije

8.     Donošenje odluke o prenameni budžetskih sredstava u skladu sa postojećem zdravstvanom situacijom

9.   Razno

Ovako dopunjen Dnevni red je jednoglasno usvojen.

**Pod tačkom 4** Dnevnog reda zapisnik sa prethodne sednice, blagovremeno dostavljen delegatima u pisanoj formi, je jednoglasno usvojen.

**Pod tačkom 5** Dnevnog reda Tehnički sekretar RSB Stanko Bogdan ukratko je rezimirao izveštaj o radu, prethodno dostavljen delegatima u okviru materijala za sednicu. U diskusiji po ovom izveštaju dosadašnji Potpredsednik RSB Mladen Kecman konstatovao je da je mnogo toga urađeno i postignuto u prethodne četiri godine. Pohvalio je razvoj i stajanje na noge mlađih i manjih klubova, čime su opovrgli zamerke koje su pristizale na račun njihovog postojanja uz pogrdan naziv “fantomski”. Istakao je rad RK Dorćol. RK Fors, RK Voždovac, RK Soko 2016, te RK Palilulac, koji je skoro značajno unapredio infrastrukturne uslove za svoj rad. Zaključio je da je prirodno da je period razvoja kluba trnovit i zahteva vreme, te svim klubovima poželeo da ga uspešno savladaju. RK Beograd je naveo kao primer kluba koji je u jednom periodu uspeo da dođe do zavidnog nivoa, ali je nakon toga stagnirao i gotovo zamro, te izrazio želju da se ovom klubu pomogne. Zatim je pohvalio rad i dostignuća Železničara, Crvena zvezde i RK “LJ.I. Gedža”. Takođe je istakao kvalitativni iskorak u organizovanju međunarodnih turnira i manifestacija. Osvrnuo se i na sprovedene programske aktivnosti – nabavku opreme i rekvizita, održavanje kampa, pomoć klubovima. Takođe je naveo zasluge PR službe (odnosi sa javnošću) i pozvao klubove da koriste ove usluge u svrhu promocije svog rada. Kecman je pohvalio rad kancelarije, odnosno Tehničkog sekretara, te preneo prisutnima poruku podrške gradske Sekretarke za sport i omladinu. Zaključio je da u izbornom procesu u RSB cilj nije lična pobeda, već pobeda rvanja. Najavio je da će se u narednom periodu RSB fokusirati na pomoć klubovima i na lokalnom nivou, a pre svega u saradnji sa Sportskim savezom Beograda na obezbeđivanju prostora za treniranje. Članstvo u RSB treba da bude u interesu i na zadovoljstvo klubova, koji su u rezultatskom smislu u proteklom periodu pokazali da su apsolutno konkurentni, iskoritivši maksimalno sva dostupna sredstva. Izrazio je žaljenje zbog izostanka klubova koji nisu prisutni na ovoj sednici.. Nakon ove diskusije, izveštaj o radu je jednoglasno usvojen.

**Pod tačkom 6** Dnevnog reda Mladen Kecman obrazložio je predložene izmene i dopune Statuta. Što se tiče prve izmene, u razgovoru sa klubovima zaključeno je da je svrsishodno formirati tri komisije – Stručnu, Sudijsku i Zdravstvenu, koje će biti od koristi i pomoći radu Saveza, a po ugledu na Statut Rvačkog saveza Srbije, uzeti i učešće u odlučivanju kroz delegate u Skupštini RSB. Kao drugu promenu, predlaže uvođenje dva potpredsednika – za domaći i međunarodni program - umesto dosadašnjeg jednog vršioca ove dužnosti. Na ovaj predlog podstaknut je velikim zalaganjem i doprinosom radu Saveza i beogradskog rvanja uopšte Aleksandra Pitulića i Miroslava Dragovića. On lično se povlači s funkcije Potpredsednika, ali smatra da je ova dvojica kandidata zaslužuju, svako u svom domenu gde je najviše doprineo i doprinosi.

Predsednik Skupštine Momir Kecman formulisao je odluku po ovom pitanju:

Ovlašćuje se Upravni odbor Rvačkog saveza Beograda da u postojeći Statut implementira sledeće izmene i dopune:

1. Savez ima dva Potpredsednika, za domaći i međunarodni program, čiji izbor uz još jednog člana UO na predlog Predsednika Saveza verifikuje Skupština;
2. Formiraju se tri komisije: Stručna, Sudijska i Zdravstvena. Imaju status redovnih članova Saveza najvišeg članstva i glasaju u Skupštini RSB sa po tri glasa. Upravni odbor se ovlaščuje da Komisije kadrovski popuni uz konsultovanje članova RSB.

Ova odluka je jednoglasno donešena.

**Pod tačkom 7** Dnevnog reda dotadašnji članovi Upravnog odbora, Predsednik Saveza, predsednik Skupštine i članovi Nadzornog odbora jednoglasno su razrešeni dužnosti.

**Pod tačkom 8. (8.1.)** Dnevnog reda za predsednika Skupštine RSB na predlog Dalibora Perovića jednoglasno je izabran Momir Kecman. Kecman se zahvalio na ukazanom poverenju i izneo viđenje da mu, uz ljubav prema rvanju koju ima, ovaj obim angažovanja sasvim odgovara.

**Pod tačkom 8.2**. Dnevnog reda Predsednik Skupštine je konstatovao da su u propisanom roku dostavljene dve kandidature za Predsednika RSB: Dalibora Perovića i Aleksandra Maksimovića. Potonju je sam kandidat povukao dan uoči izborne sednice Skupštine iz privatnih razloga i o tome obavestio kancelariju RSB. Time je Dalibor Perović ostao jedini kandidat za predsednika RSB. Nakon stavljanja ove kandidature na glasanje, Dalibor Perović je jednoglasno izabran za Predsednika Rvačkog saveza Beograda. Perović se nakon glasanja zahvalio prisutnima na poverenju i izrazio nadu u smirivanje tenzija koje su obeležile predizborni period. U skladu sa pozivom na razgovor zvanično upućenim od strane RK Partizan i istog trenutka prihvaćenim od strane RSB, veruje da će sve nesuglasice biti razrešene na pozitivan način, iako nezvanično i drugim kanalima dobija i drugačije informacije, za koje se nada da se neće ispostaviti kao tačne.

Prema Dnevnom redu, najpre je **pod tačkom 8.3.** izglasano pet članova UO koje neposredno bira Skupština. Predložio ih je Dalibor Perović, a jednoglasno su izabrani Mladen Kecman, Nenad Vuković, Goran Kasum, Ilija Životić i Branislav Jovanović.

Zatim su **pod tačkom 8.4**. jednoglasno verifikovani predlozi predsednika Perovića za dva potpredsednika i još jednog člana Upravnog odbora: Aleksandar Pitulić – Potpredsednik za domaći program, Miroslav Dragović – Potpredsednik za međunarodni program i Aleksandar Gačanović – član UO.

**Pod tačkom 8.5**. za članove Nadzornog odbora, uz ovlašćenje dosadašnjeg Predsednika NO dr Zorana Ćirkovića jednoglasno je izabran dr Zoran Ćirković (predsednik NO), a na njegov predlog članovi NO Miloš Dejanović i Damir Nikolić.

**Pod tačkom 8.6**. na predlog Dalibora Perovića za Disciplinskog sudiju jednoglasno je izabrana Svetlana Pavlica, diplomirani politikolog.

Time su izabrani organi Rvačkog saveza Beograda za predstojeći četvorogodišnji mandat:

Predsednik Skupštine – Momir Kecman

Upravni odbor: Dalibor Perović – Predsednik (Predsednik Saveza), Aleksandar Pitulić – Potpredsednik RSB za domaći program, Miroslav Dragović – Potpredsednik RSB za međunarodni program, Aleksandar Gačanović, Goran Kasum, Nenad Vuković, Ilija Životić, Mladen Kecman i Branislav Jovanović.

Nadzorni odbor: dr Zoran Ćirković, Miloš Dejanović i Damir Nikolić.

Disciplinski sudija: Svetlana Pavlica

**Pod tačkom 9** Dnevnog reda Tehnički sekretar RSB Stanko Bogdan objasnio je potrebu prenamene sredstava predviđenih za organizaciju i učešće na turnirima, održavanje kampa RSB i Stručno osposobljavanje, koja zbog postojeće zdravstvene situacije nisu mogla da budu utrošena u predviđene svrhe. Prenamenom se stvaraju uslovi za adekvatno pravdanje budžetskih sredstava Sekretarijatu za sport i omladinu grada Beograda.

Na predlog Mladena Kecmana, jednoglasno je doneta sledeća odluka:

Neutrošena sredstva predviđena za sledeće stavke:

Organizacija i učešće na takmičenjima (preostalo 790.000 RSD),

Stručno osposobljavanje (144.000 RSD) i

Pripreme sportista mlađih uzrasnih kategorija – kamp (100.000),

u ukupnom iznosu od 1.034.000 RSD preusmeravaju se na sledeći način:

* 879.000 RSD za nabavku rvačkih borilišta za trening;
* 100.000 RSD za pomoć klubovima;
* 55.000 RSD (ukupno) za povećanje bruto dohotka Tehničkog sekretara u preostala četiri meseca ove godine.

Ovlašćuje se Upravni odbor da preduzme sve potrebne radnje u vezi nabavke borilišta.

**Pod tačkom 10** Dnevnog reda (Razno) Aleksandar Gačanović rekao je da ga raduje proticanje sednice u prijatnoj atmosferi i jednoglasnom odlučivanju, ali da insistira da u Zapisnik bude unet podatak da su, pre povlačenja kandidature drugog kandidata za Predsednika RSB, na klubove, konkretno na RK Pobednik, vršeni neprimereni pritisci kako bi njihovi delegati glasali upravo za njega. Po cenu izlaska iz UO RSB traži od novoizabranog rukovodstva da na Skupštini RSS zatraži objašnjenje političkih i privatnih pritisaka u predizbornom periodu. Dalibor Perović se saglasio s ovim, rekavši da je lobiranje svojstveno predizbornom periodu, ali pretnje i ucene ne.

Pod istom tačkom Aleksandar Gačanović pozvao je da se u rad Saveza uključe i starije generacije rvača, koji su trasirali put današnjim uspesima.

Novi Potpredsednik Saveza Aleksandar Pitulić zahvalio se na predlaganju i izboru na ovu funkciju. Pošto voli rvanje, biće mu posebno drago da radi sa prijateljima, rekao je izjasnivši se kao čovek prakse.

Marko Kecman čestitao je novom rukovodstvu na izboru, te ukazao na potrebu konstantnog rada na sebi i otklanjanju nedostataka. Pozvao je na obraćanje pažnje na vaspitanje takmičara, te vršenje selekcije onih koji izlaze na takmičenja, što sve zajedno čini imidž klubova i sporta. Konstatovao je da je RK Partizan očigledno konstantno opozicija u odnosu na RSB, ali i pozvao ostale klubove na saradnju i promociju kako svog, tako i rada Saveza.

Momir Kecman, s obzirom na svoje 60-godišnje iskustvo u rvanju, pozvao je na organizovanje okruglog stola gde bi učestovali svi zainteresovani i kompetentni predstavnici klubova iz Beograda, ali i van njega. Smatra da lično, na osnovu dugogodišnjeg rada sa najboljim svetskim rvačima i trenerima, ima mnogo toga da prenese i ima jasnu viziju napretka beogradskog i srpskog rvanja.

Na kraju je pozvao prisutne da nastave druženje u neformalnoj atmosferi.

Sednica je završena u 17:20h

Zapisničar, Predsednik Skupštine RSB,

Stanko Bogdan Momir Kecman